Document ID: 32013D0702

NÕUKOGU OTSUS,
7. oktoober 2013,
ühelt poolt Euroopa Ühenduse ja selle liikmesriikide ning teiselt poolt San Marino Vabariigi vahelise koostöö- ja tolliliidu lepingu protokolli (Horvaatia Vabariigi lisamiseks lepinguosaliste hulka seoses Euroopa Liiduga ühinemisega) Euroopa Liidu ja selle liikmesriikide nimel allakirjutamise ja ajutise kohaldamise kohta
(2013/702/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikleid 207 ja 352 koostoimes artikli 218 lõikega 5 ja lõike 8 teise lõiguga,
võttes arvesse Horvaatia ühinemisakti, eriti selle artikli 6 lõike 2 teist lõiku,
võttes arvesse Euroopa Komisjoni ettepanekut
ning arvestades järgmist:
(1)
Nõukogu andis 14. septembril 2012 komisjonile loa alustada läbirääkimisi San Marino Vabariigiga ühelt poolt Euroopa Ühenduse ja selle liikmesriikide ning teiselt poolt San Marino Vabariigi vahelise koostöö- ja tolliliidu lepingu (1) kohandamiseks protokolli kaudu, et lisada Horvaatia lepinguosaliste hulka seoses liiduga ühinemisega (edaspidi „protokoll”).
(2)
Läbirääkimisi protokolli üle pidas komisjon ning need viidi lõpule hiljuti.
(3)
Lepingule tuleks liidu nimel alla kirjutada, tingimusel et leping sõlmitakse hilisemal kuupäeval.
(4)
Horvaatia ühines liiduga 1. juulil 2013.
(5)
Pidades silmas Horvaatia ühinemist liiduga ning tagamaks Horvaatia lisamine lepinguosaliste hulka tema ühinemiskuupäevast alates, tuleks protokolli kohaldada ajutiselt alates kõnealusest kuupäevast,
ON VASTU VÕTNUD KÄESOLEVA OTSUSE:
Artikkel 1
Antakse luba kirjutada Euroopa Liidu ja selle liikmesriikide nimel alla ühelt poolt Euroopa Ühenduse ja selle liikmesriikide ning teiselt poolt San Marino vahelise koostöö- ja tolliliidu lepingu protokollile, et lisada Horvaatia lepinguosaliste hulka seoses Euroopa Liiduga ühinemisega, eeldusel et nimetatud protokoll sõlmitakse.
Protokolli tekst on lisatud käesolevale otsusele.
Artikkel 2
Nõukogu eesistujal on õigus määrata isik(ud), kes on volitatud protokollile liidu nimel alla kirjutama.
Artikkel 3
Protokolli kohaldatakse selle artikli 5 kohaselt ajutiselt alates 1. juulist 2013 kuni protokolli sõlmimiseks vajalike menetluste lõpuleviimiseni.
Artikkel 4
Käesolev otsus jõustub selle vastuvõtmise päeval.
Brüssel, 7. oktoober 2013

Labels: 3
18
15
5